偶作  其一八
作者：楊簡
朝代：宋

paragraphs: 道心非動靜，學者何難易。
癡雲欲掃除，迅霆無異擬。
無妄而徵疾，勿藥斯有喜。
一輪秋月明，云爲豈思慮。
太極奚可圖，可圖非太極。
矧復贅無極，哀哉可太息。
何不觀古聖，一一已默識。
胡爲復作圖，交擾而曲屈。
是孰知五行，五行皆妙質。
不可離合論，渾渾體自一。
安得孔子生，邪說俱蕩滌。
哀哉復哀哉，太息復太息。